Το Πανεπιστήμιο του Σάσεξ ανακήρυξε τον Γιάνη Βαρουφάκη επίτιμο διδάκτορα, τιμώντας τον για «την προσφορά του στην κατανόηση της παγκόσμιας οικονομίας, τον γνήσιο διεθνισμό του, τη ριζοσπαστική σκέψη του και την παρρησία με την οποία υπερασπίζεται τις πολιτικές και τις οικονομικές αντιλήψεις του».

Στην ομιλία του εκεί ο Γ. Βαρουφάκης τόνισε: «Το Πανεπιστήμιο του Σάσεξ έχει τις ρίζες του σε μια δυστυχώς παρελθούσα εποχή. Σε μια εποχή όπου μια, πιο φιλόδοξη από τη σημερινή, κοινωνία δεν θα διανοούνταν ποτέ να χρεώνει και υπερχρεώνει τους νέους της πριν τους δώσει την ευκαιρία της μόρφωσης».

Απευθυνόμενος στους φοιτητές είπε: «Καθήκον σας είναι να κάνετε τον κόσμο μας καλύτερο και λιγότερο αυταρχικό, μεταλαμπαδεύοντας σε αυτόν την ακαδημαϊκή μέθοδο διαχωρισμού της αδέκαστης αλήθειας από το σφάλμα που ωφελεί κάποιους ισχυρούς συμφεροντολόγους».